U-I-21/96
Natisni
Opravilna št.:
U-I-21/96
Datum odločitve:
11. 7. 1996
Objavljeno:
OdlUS V, 114
ECLI:
ECLI:SI:USRS:1996:U.I.21.96
Akt:
Zakon o igrah na srečo (Ur. list RS, št. 27/95) (ZIS), 6. čl.
Izrek:
Pobuda za začetek postopka za oceno ustavnosti 6. člena Zakona o igrah na srečo se zavrže.
Evidenčni stavek:
Pobudnik ne izkazuje pravnega interesa za izpodbijanje 6. člena Zakona o igrah na srečo (Uradni list RS, št. 35/96), ki prepoveduje sprejemanje vplačil za igre na srečo ali opravljanje drugih storitev v zvezi s katerokoli igro na srečo za tuje osebo v Republiki Sloveniji. Iz njegovih navedb namreč izhaja, da pri storitvi, ki jo po pogodbi za tujce želi opravljati - (zgolj) tiskanje katalogov z opisom in pravili iger na srečo, ne prihaja v stik s potencialnimi udeleženci iger na srečo in zato ta storitev ne more nasprotovati namenu izpodbijane določbe, ki naj prepreči, da bi tuje osebe na ozemlju Slovenije neposredno ali posredno opravljale dejavnost prirejanja iger na srečo.
Geslo:
Igre na srečo.
Izkazani pravni interes pobudnika kot procesni pogoj za začetek postopka pred Ustavnim sodiščem na podlagi pobude.
Pravna podlaga:
Zakon o Ustavnem sodišču (ZUstS), 24., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Družba Biro Hit d.o.o., Ljubljana
Datum vloge:
1. 2. 1996
Vrsta odločitve:
sklep
Vrsta rešitve:
zavrženje
Dokument:
US17932
Dokument v PDF obliki:
U-I-21-96.pdf
115 KB
Prenesite datoteko
U-I-21/96
11.7.1996
S K L E P
Ustavno sodišče je v postopku za preizkus pobude družbe Biro Hit d.o.o., Ljubljana, na seji dne 11. julija 1996
s k l e n i l o :
Pobuda za začetek postopka za oceno ustavnosti 6. člena Zakona o igrah na srečo (Uradni list RS, št. 27/95) se zavrže.
O b r a z l o ž i t e v
A.
1. Pobudnik izpodbija določbo 6. člena Zakona o igrah na srečo, ki določa, da je prepovedano sprejemanje vplačil za igre na srečo ali opravljanje drugih storitev v zvezi s katerokoli igro na srečo za tuje osebe v Republiki Sloveniji. Navaja, da je pridobil naročilo za tiskanje katalogov - prospektov tuje firme, ki se pretežno ukvarja z igrami na srečo. Tudi katalog bi bil posvečen opisu in pravilom prirejanja iger. Meni, da mu navedena določba prepoveduje skleniti takšno pogodbo. Izpodbijana določba naj bi bila v nasprotju z določbo 74. člena Ustave.
2. Ministrstvo za finance je dalo v zvezi z navedbami v pobudi svoja pojasnila. Navaja, da Zakon prepoveduje tujim osebam opravljati igre na srečo v Sloveniji. Prav tako ni dovoljeno, da bi bila v kapitalu prireditelja oziroma koncesionarja udeležena tuja oseba. S tem je po mnenju Ministrstva tujim osebam prepovedano, da bi se kakorkoli, direktno ali indirektno, na ozemlju Slovenije ukvarjale s prirejanjem iger na srečo. Navaja, da je v tem smislu treba razlagati tudi prepoved, določeno v 6. členu Zakona. Ocenjuje, da tiskanje katalogov in njihova izročitev tujemu naročniku ne pomeni storitve, ki bi bila povezana s prirejanjem iger na srečo. Pač pa bi po mnenju Ministrstva po navedeni določbi ne bilo dovoljeno, da bi pravna oseba, ki kataloge tiska, te tudi distribuirala potencialnim udeležencem igre na srečo, ki bi jo organizirala tuja oseba.
B.
3. Po določbi 24. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) lahko pred Ustavnim sodiščem vloži pobudo za začetek postopka za preizkus ustavnosti Zakona vsakdo, če izpodbijana določba neposredno posega v njegove pravice, pravne interese oziroma pravni položaj.
4. Ustavno sodišče ugotavlja, da tiskanje katalogov in opravljanje drugih storitev, pri katerih domača oseba ne prihaja v stik s potencialnimi udeleženci igre na srečo, ki jo prireja tuja oseba, ne nasprotuje namenu izpodbijane določbe, ki naj prepreči, da bi tuje osebe na ozemlju Slovenije neposredno ali posredno opravljale dejavnost prirejanja iger na srečo. Zato izpodbijana določba ne posega v pobudnikov pravni položaj, s katerim ta utemeljuje obstoj svojega pravnega interesa.
C.
Ustavno sodišče je sprejelo ta sklep na podlagi določb 25. čl. ZUstS v sestavi: dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič.Sklep je sprejelo soglasno.
Predsednik
dr. Tone Jerovšek